D.Gray-man

Plot

Latar masa kisah ini adalah pada akhir abad ke-19 rekaan. Vatican dalam cerita ini telah menubuhkan Black Order untuk menghalang kembalinya "Banjir Besar Noah" yang juga dikenali sebagai "Tiga Hari Kegelapan" dengan mengumpulkan bahan Innocence dan mencari Exorcist menentang Akuma, mesin yang dikawal oleh Millennium Earl. Antara Innocence itu, terdapat "Great Heart", iaitu Innocence yang dikatakan boleh menjamin kejayaan mereka atas Millennium Earl. Oleh itu, Order berlumba-lumba dengan Earl untuk mencari semua 109 kepingan Innocence yang bertaburan di seluruh pelosok dunia.  

D.Gray-man mengikuti kisah Allen Walker, seorang Exorcist berusia 15 tahun yang berasal dari Britain. Mengikut suruhan gurunya, Cross Marian, dia menyertai Black Order, sebuah organisasi yang berusaha menghalang Millennium Earl.  Dia menjadi suatu aset penting Black Order kerana berupaya membezakan Akuma daripada manusia biasa. 

Tujuan perjuangan Allen menentang Akuma agak berbeza dengan sebab orang lain yang berdendam selepas kehilangan orang tersayang kepada Akuma kerana dia memusnahkan Akuma untuk menyelamatkan roh Akuma tersebut. Perkara ini dan hubungannya dengan Noah ke-14 (The 14th (14番目)) menyebabkan Allen disyaki oleh ahli Black Order, terutamanya Malcolm C. Rouvelier (マルコム·C·ルベリエ Marukomu C Ruberie).

Exorcist

Exorcist dikatakan ialah manusia terpilih oleh Tuhan yang boleh bersatu dengan Innocence dan menggunakan Innocence tersebut untuk menghasilkan senjata anti-Akuma masing-masing. Setiap Exorcist mempunyai senjata anti-Akuma yang berbeza-beza mengikut kuasa Innocence yang mereka miliki. Senjata anti-Akuma boleh dipisahkan kepada dua jenis, iaitu jenis kelengkapan dan jenis parasit. Seorang Exorcist jenis kelengkapan mengawal Innocence yang "terikat" dalam bentuk senjata. Kebanyakan Exorcist menggunakan jenis Innocence ini. Innocence jenis parasit pula menjadi sebahagian daripada badan Exorcist dan dikatakan lebih berkuasa serta lebih mudah dikawal. Exorcist jenis ini mampu mengawal Innocencenya dengan emosi.  Selain dua jenis Innocence ini, terdapat juga Innocence jenis kristal. Setakat ini, hanya Lenalee Lee memiliki Innocence jenis ini. Innocence Lenalee dibentuk daripada bahan metallik dari darahnya tetapi tidak mengubah badannya seperti Innocence jenis parasit. Innocence jenis ini dikatakan berupaya mengeluarkan kuasa tahap Innocence jenis parasit dan lebih senang digunakan kerana terbentuk daripada sebahagian Exorcist yang mengawalnya. 
Exorcist dalam Black Order yang berpengalaman serta mampu mencapai tahap "synchro" 100% dengan Innocence mereka dijadikan Jeneral dan diberi tugasan yang lebih sukar. Jeneral ditanggungjawabkan mencari Exorcist baru dan menjadi pembimbing kepada mereka. Antara Jeneral yang pernah diperkenalkan di dalam manga setakat ini termasuk Kevin Yeegar, Cloud Nyne, Froi Tiedoll, Winters Zokalo dan Cross Marian. Satu-satunya Exorcist yang tidak diberi tugasan luar ialah Hevlaska. Hevlaska dikatakan menjadi penjaga Innocence yang tiada pengguna sejak pembentukan Black Order. Hevlaska tidak menunjukkan kuasa untuk menentang Akuma tetapi dapat meramal masa depan.

Akuma

Akuma merupakan senjata yang dicipta oleh Millennium Earl untuk membunuh manusia, menentang Exorcist dan mencari serta mendapatkan Innocence untuk Earl. Akuma tercipta apabila seseorang yang sedang dalam kesedihan atas kematian orang tersayang memanggil kembali roh mereka yang telah mati ke dunia dengan bantuan Earl beserta rangka Akumanya. Setelah dipanggil kembali ke dunia, roh tersebut akan terikat kepada rangka Akuma dan kemudian membunuh orang memanggilnya lantas 'memakai' orang tersebut. Hal ini menyebabkan Akuma kelihatan seperti manusia biasa sambil terus membunuh untuk mencapai tahap kekuatan yang lebih tinggi sebagai senjata utama Earl. Akuma memiliki darah yang boleh menjangkiti benda hidup dengan virus Akuma. Hidupan yang dijangkiti darah ini atau ditembak dengan peluru Akuma akan dijadikan debu dan mengeluarkan gas toksik. 
Akuma Tahap 1 digambarkan sebagai senjata yang tiada kesedaran diri selain terus membunuh manusia. Akuma Tahap 2 dan ke atas pula memiliki kesedaran diri dan kelihatan lebih seperti manusia, manakala tahap 4 adalah tahap tertinggi kini.  Semakin tinggi tahap yang dicapai, semakin banyak kerosakan yang dialami oleh roh yang disekat pada Akuma tersebut.
Jika Akuma dimusnahkan dengan apa-apa cara selain daripada Innocence, rohnya akan dimusnahkan oleh Dark Matter dan tidak dapat diselamatkan lagi.

Manga

Siri ini ditulis dan dilukis oleh Hoshino Katsura dan pernah diterbitkan di dalam Weekly Shōnen Jump oleh Shueisha. Sejak premiere manga ini pada 31 Mei 2004, hampir 200 bab sudah dikeluarkan di Jepun. Manga ini diterbitkan dalam bentuk tankōbon oleh Shueisha. Jilid pertama dikeluarkan pada 9 Oktober 2004 dan setakat ini sembilan belas jilid sudah dikeluarkan. Manga ini dianugerahi Siri Manga Terbaik 2006 di "Anime and Manga 2007 French Grand Prix" yang dianjurkan oleh Animeland.

Anime

Episod anime D.Gray-man diarah oleh Nabeshima Osamu dan diterbit oleh Dentsu, TMS Entertainment, Aniplex dan TV Tokyo.

Lagu "Insert"

Lagu "Tsunaida Te ni Kisu wo (つないだ手にキスを)" dinyanyikan oleh Kobayashi Sanae iaitu seiyu Allen.